Der er larmende stille på rådhuset i Aars. Det er lørdag, og kontoret er tomt for medarbejdere. Men der er alligevel én, der er mødt op. Niels Erik Nielsen er teknik- og serviceleder i Vesthimmerlands Kommune. Det er hans ansvar at regulere temperaturen i kommunens bygninger. Lørdag er han taget på arbejde, fordi han står over for en særlig opgave. Temperaturen skal sænkes. Markant. - Det er noget, man skal gøre, som man ikke ønsker at gøre. For det er ikke noget, folk bryder sig om, siger han. Kommunen vil gå forrest Vesthimmerlands Kommune har valgt at sænke temperaturen fra 22 til 19 grader på rådhuset og jobcenteret i Aars, men også i de tre administrationsbygninger i Løgstør, Farsø og Aalestrup. Ifølge Per Bach Laursen (V), der er borgmester i Vesthimmerlands Kommune, så er det nødvendigt. - Vi vil gerne vise vores lokalsamfund, at vi som kommune går forrest i håb om, at borgerne i Vesthimmerland gør det samme, siger borgmesteren. Niels Erik Nielsen har arbejdet som teknik- og serviceleder i kommunen i syv år. Det er første gang, han oplever at skrue så markant ned for varmen. - Det er da træls. Jeg ved, der vil være mange, der vil fryse og derfor kommenterer på det, siger han. Tilvænning er nødvendig Regeringen indgik i september en aftale med Danske Regioner og Kommunernes Landsforening om at spare på energien. Fra den 1. oktober vil temperaturen blive sænket til 19 grader i de fleste af statens bygninger. For kommuner og regioner er der ikke tale om krav, men anbefalinger. Alligevel vælger Vesthimmerlands Kommune at følge trop. - Nu prøver vi at imødekomme den anvisning, der kommer fra regeringen. Men det kan da godt være, at det om to måneder viser sig, at det ikke er lykkedes i fuld udstrækning, fortæller Per Bach Laursen. Med blot et par tryk på computeren har Niels Erik Nielsen nu sænket temperaturen i de store lokaler. Men det tager tid at nedbringe temperaturen med tre grader, og derfor vil det først kunne mærkes på kontorerne om nogle dage. Alligevel har borgmesteren en opfordring til sine medarbejdere. - Det er da en god idé at finde den varme undertrøje og strikblusen frem, siger han.
Vesthimmerlands Kommune sænker nu temperaturen fra 22 til 19 grader i flere af kommunens bygninger.